En ung mand mistede i torsdags livet på en vejstrækning, som hans mor i flere år har arbejdet for at få ændret.

26-årige Dan Fogtmann Pedersen blev påkørt bagfra af en bil - det skete ud for den unge mands hjem på Omme Landevej 41 ved Grindsted.

- Vi har haft mange ulykker lige uden for vores hus. Der er en ung mand, der er død herude foran, og der har været flere andre ulykker, hvor vi har måttet hjælpe de tilskadekomne. Men der er ikke blevet gjort noget, og nu er det vores egen søn, der er blevet kørt ihjel, siger moderen, Ulla Fogtmann, til TV 2.

- Vejen er så smal, at der kun er få centimeter mellem bilerne, når de passerer hinanden. Og der er overhovedet ikke plads til, at man kan gå eller cykle langs vejen. Da vi flyttede ind for 26 år siden, fik vi at vide, at vejen snart ville blive udvidet. Men selv om der har været alle de ulykker, er der ikke sket noget med vejen.

Hørte dødsulykke

Moderen har flere gange stået frem for at advare om vejstrækningen - og hun håbede, at der enten ville blive sat skilte op, eller at der ville blive lavet ændringer på vejstrækningen.

I 2003 fortalte Ulla Fogtmann til JyskeVestkysten, hvordan hun sad i sit køkken - og hørte braget, da en 27-årig mand kørte af vejen og blev dræbt på stedet.



Senere - i 2005 - fortalte hun i avisen om det sjette trafikuheld på fire år. En ung mand kørte galt på stedet og nogle af de første på stedet var den dengang 18-årige Dan Fogtmann og hans far. Bilisten omkom ikke ved ulykken.



Baglygten lå stadig og lyste

Men i torsdags var det Ulla Fogtmanns egen søn, som blev ramt af en bil.



- Min mand hørte, at der forgik noget uden for, så han gik hen for at se, hvad der var sket. Da han kom tæt på, kunne han se, at det var hans egen cykel, der lå ved siden af vejen. Så blev han for alvor bange og hentede mig, siger moderen.

- Og det viste sig jo at være vores søn, der var kørt ihjel. Vi ved, han havde lys på, for baglygten lå stadig og lyste.

Ulla Fogtmann kan ikke forstå, hvorfor der ikke er blevet gjort noget ved vejstrækningen for længe siden.



- Jeg synes, at det er forfærdeligt, at der ikke er nogen, der gør noget. Længere henne ad vejen bor der unge mennesker med børn. Jeg kan jo kun frygte, hvad der kommer til at ske.